	[image: image1.png]



	
	

[image: image2.jpg]a°
i X

3alUTUTHUK rpahaHa
Zastitnik gradana






	РЕПУБЛИКА СРБИЈА
ЗАШТИТНИК ГРАЂАНА
353-27/2021
Б е о г р а д

	
	

	дел.бр. 17179      датум 24.06.2021.
	
	




 6

МИНИСТАРСТВО ЗА РАД, ЗАПОШЉАВАЊЕ,  

БОРАЧКА И СОЦИЈАЛНА ПИТАЊА
11 000 БЕОГРАД

Немањина 22-26                                     
На  основу члана 18. став 4. Закона о Заштитнику грађана („Службени гласник РС“, бр. 79/05 и 54/07) и члана 2а Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака
, у обављању послова Националног механизма за превенцију тортуре, сходно члану 19. став 1(ц) Опционог протокола уз Конвенцију против тортуре и других сурових, нељудских или понижавајућих казни и поступака, Заштитник грађана је са становишта своје законом утврђене надлежности размотрио текст Нацрта закона о заштити права корисника услуга привременог смештаја у социјалној заштити, који је Министарство доставило на мишљење својим актом број:  011-00-292/2021-05 од 4.6.2021. године и даје следеће 
МИШЉЕЊЕ
НА НАЦРТ ЗАКОНА О ЗАШТИТИ ПРАВА КОРИСНИКА 

УСЛУГА ПРИВРЕМЕНОГ СМЕШТАЈА У СОЦИЈАЛНОЈ ЗАШТИТИ
Заштитник грађана поздравља израду Нацрта закона о заштити права корисника услуга привременог смештаја у социјалној заштити (у даљем тексту: Нацрт закона) на путу континуираног оспособљавања корисника услуге и социјалне инклузије кроз процес деинституционализације.
У том смислу, разматрањем текста Нацрта закона Заштитник грађана износи своје нормативно мишљење како следи.

Овај орган мишљења је да је у циљу потпуније заштите припадника и припадница осетљивих друштвених група које су често изложене дискриминацији и другим видовима кршења њихових права члан 5. Нацрта закона потребно допунити тако што ће се након речи: ,,пола“ додати речи: ,,рода, родног идентитета, сексуалне оријентације, полниx карактеристика“.
Имајући у виду да:

· род означава друштвено одређене улоге, понашања, активности и атрибуте, које одређено друштво сматра прикладним за жене и мушкарце, а

· пол представља биолошку карактеристику на основу које се људи деле на жене и мушкарце
потребно је као један од личних основа, на основу којих је забрањена дискриминација, прописати не само пол већ и род.

Интерсекс особе не могу бити сврстане према медицинским нормама и њиховим примарним и секундарним полним карактеристикама (хромозомима, гонадама или анатомским карактеристикама) на мушки и женски пол. Стереотипи и норме засновани на бинарној подели на мушкарце и жене често доводе до ,,корективних“ хируршких интервенција и третмана у циљу „нормализације“ дететових сексуалних карактеристика и сврставања на мушки и женски пол. Из тог разлога се интерсекс деца суочавају са дискриминацијом, нехуманим и понижавајућим поступањем и другим видовима поступања која су супротна најбољим интересима детета, на основу њихових полних карактеристика.
Светска здравствена организација је 2019. године извршила ревизију Међународне класификације болести (МКБ 11) којом је трансродни идентитет уклоњен са листе менталних обољења, а сам појам трансродности замењен појмом родна инконгруентност, чиме је настављен светски тренд депатологизације транс идентитета.

И поред наведеног, транс особе се свакодневно суочавају са увредама, претњама, дискриминацијом и другим кршењима својих права због свог родног идентитета.

Подсећамо да је изменама и допунама Закона о забрани дискриминације у важећем Закону о забрани дискриминације садржана, између осталог, забрана дискриминације на основу пола, односно рода, сексуалне оријентације, родног идентитета и полних карактеристика, те су предложене измене Нацрта закона неопходне у циљу усклађивања са Законом о забрани дискриминације
.
Ради унапређења права и положаја детета, Заштитник грађана сматра да би одредбама Нацрта закона требало додатно нагласити да је обавеза органа који ће примењивати овај закон, да у свим случајевима када је корисник услуга дете, мора поступати са посебном пажњом и у складу са најбољим интересима детета. 

У том смислу, потребно је у члан 15. Нацрта закона додати посебан став како би се уредила обавеза центра за социјални рад да приликом преиспитивања одлуке о смештају корисника у установу социјалне заштите домског типа поново преиспитају и могућности да се потребе корисника задовоље неком од услуга у заједници на мање рестриктиван начин, коришћењем дневних услуга у заједници, услуга подршке за самостални живот или коришћењем других услуга ванинституционалне подршке или заштите, а у циљу бржег успостављања деинституционализације и смањења броја лица на домском смештају.
Мишљења смо да је члан 20. Нацрта закона који говори да „корисник има право на остваривање грађанских, политичких, економских, социјалних, културних и других права, у складу са Уставом, законом и међународним уговорима“ непотребан и сувишан у оваквом пропису, нарочито, јер је то уређено Уставом као највишим правним актом, као и законом којим се уређује социјална заштита.

Потребно је у члан 21. Нацрта закона, којим је уређено да корисник од стране пружаоца услуге има право на добије обавештење „на одговарајући, прописани начин“ о својим правима и обавезама, о условима, ризицима и последицама смештаја, о свим питањима и подацима који су од значаја за пружање услуге смештаја и осталом, додају испред речи „начин“ и речи „разумљив и прилагођен“. Наиме, корисници услуге смештаја су веома различити по узрасту, образовању, својим могућностима и капацитетима, врстама хендикепа и степену инвалидитета и другим својствима, због чега им се пружање обавештења о правима и свим другим питањима од значаја за њих мора прилагодити и пружити на њима разумљив начин.

Одредбама у члану 27. Нацрта закона којима је уређено да о ограничењу права корисника на приватност, слободно време, да учествује у одлучивању о питањима која се њега тичу, права на информисање и комуникацију, на приватни и породични живот одлучује пружалац услуге „када је то нужно да би се заштитило неко друго право корисника или другог лица“, није обезбеђено унапређење заштите и остваривања права корисника смештаја, јер се и даље омогућавају злоупотребе права лица на домском смештају у смислу да пружалац услуга одлучује које ће се друго право заштити, тј. доноси одлуку о најбољем интересу корисника, без учешћа његовог законског заступника корисника и центра за социјални рад у чијој је то надлежности. Уместо тога, предвиђа се да пружалац услуга само обавештава законског заступника и надлежни центар за социјални рад о својој одлуци да органичи права кориснику. На овај начин би се додатно угрозио положај ових лица, која се иначе налазе у тешком положају због различитих разлога, а пре свега због тога што су у домским условима већ на посебан начин изоловани и са мање доступним могућностима за остваривање и заштиту својих права уколико постоји могућност да буду иста буду угрожена или да им се права крше. Овако уређење оставља могућност да пружалац услуге произвољно одлучи о доприноси додатном искључивању лица на домском смештају, те Заштитник грађана оцењује да се на тај начин не постиже сврха доношења овог Закона. 

Заштитник грађана нарочито упозорава да, у погледу одредбе у члана 27. став 6. Нацрта закона којом се предвиђа ограничење права на породични живот, као и на друга права, услед здравственог стања корисника, а о чему одлучује пружалац услуге, не би требало да опстају приликом доношења прописа којима се настоји унапредити положај, остваривање и заштита права корисника на смештају и спречи њихова социјална искљученост, јер могу бити посебно штетне кад се ради о деци, а остављају и простор за произвољна тумачења имајући у виду да у установама социјалне заштите постоје проблеми у погледу обезбеђивања доступности лекара одговарајуће специјалности, да је посебно евидентан проблем недостатка психијатара, као и да се они најчешће ангажују као консултанти. 

Исти разлози образлажу и мишљење Заштитника грађана поводом изузетка да стручни сарадник одлучује о хитној примени спутавања и ограничавања „ако доктор медицине одговарајуће специјалности није доступан“, предвиђеног у члану 32. став. 2. Нацрту закона, да таквој одредби нема места у Закону, јер дозвољава произвољну и дискрециону примену и оставља значајан простор за нарушавање права корисника и тиме се не постиже сврха унапређења положаја права корисника у оваквим ситуацијама. Заштитник грађана оцењује да је потребно унапредити нормативе и стандарде, тј. прописе којима се уређују запошљавање лекара одговарајућих специјалности, здравствених радника и медицинског особља, тј. сарадника у установама социјалне заштите, како би се искључиле овакве ризичне ситуације које могу довести до озбиљних последица и штете по корисника.
У образложењу Нацрта закона о заштити права корисника услуга привременог смештаја у социјалној заштити наводи се да је закон усмерен на унапређење положаја корисника услуга привременог смештаја у социјалној заштити, без дискриминације и уз поштовање приступа заснованог на људским правима. Решења садржана у Нацрту закона, као што су учешће у доношењу индивидуалног плана заштите, упознавање са правом на повлачење пристанка на смештај у сваком тренутку, а посебно одредбе о заштити од злостављања, експлоатације и занемаривања које обухватају забрану злостављања, приступ лекару и обавештавање надлежних органа, као и проверу безбедности и здравља других корисника, несумњиво доприносе унапређењу положаја корисника. 

Такође, од значаја за заштиту права корисника су и одредбе којима се предвиђа право на подношење притужбе, уколико корисник, законски заступник или члан уже породице корисника сматра да је пружалац услуге прекршио права корисника или није задовољан квалитетом пружања услуге, поступком или понашањем пружаоца услуге, или другог лица, а потом и право на подношење приговора органу надлежном за вршење инспекцијског надзора. 

Међутим, поједине одредбе Нацрта закона су у битном делу контрадикторне или нису у потпуности у складу са начелима која Нацрт закона предвиђа, посебно начелима како су формулисана у одредбама чланова 5 – 7. Нацрта закона, а поједина решења одступају од важећих прописа и стандарда у овој области, те их је потребно додатно размотрити, изменити или допунити, да би се могло сматрати да доприносе заштити права и положаја посебно осетљиве групе особа на чији се положај односе.
Нацрт закона, у деловима који се односе на ограничење права корисника услуге привременог смештаја и спутавање корисника, садржи решења која остављају широк простор за злоупотребу и могу бити штетна за кориснике, те по мишљењу Заштитника грађана нису прихватљива са становишта остваривања и заштите људских права и превенције тортуре. 

Заштитник грађана је од почетка остваривања свог мандата у обављању послова Националног механизма за превенцију тортуре (НПМ) указивао да не постоји правни основ за лишење слободе корисника у установама социјалне заштите домског типа и да је, ради заштите права грађана и превенције тортуре, потребно прописати услове, поступак и орган надлежан да према кориснику услуге социјалне заштите домског типа примени меру ограничења слободе кретања унутар установе и напуштања установе и меру физичког спутавања. 

У мишљењу на Нацрт закона о изменама и допунама Закона о социјалној заштити
 које је Заштитник грађана упутио Министарству за рад, запошљавање, борачка и социјална питања децембра 2018. године истакнуто је да је ова питања потребно регулисати законом, сходно одговарајућим одредбама Закона о заштити лица са менталним сметњама
. Такође, Заштитник грађана је у извештајима из посета НПМ установама социјалне заштите упућивао препоруке Министарству за рад, запошљавање, борачка и социјална питања да ова питања уреди у сарадњи са Министарством здравља.
Током посета установама социјалне заштите домског типа, НПМ се суочавао са праксом да се корисницима право на слободу кретања ограничава на основу интерних правила пружалаца услуга и изражавао став да се слобода кретања корисника унутар установе не може ограничавати интерним правилима пружалаца услуга, уз напомену да оваква ограничења морају бити прецизно законски регулисана. 

Међутим, решења која се у том правцу Нацртом закона предлажу вишеструко су спорна, јер фактички омогућавају, односно дозвољавају неприхватљиво поступање и представљала би смањење достигнутог нивоа права и уједно стварају основ да права корисника услуга смештаја у социјалној заштити буду у значајној мери угрожена.
Полазећи од начела формулисаног у члану 8. Нацрта закона: „Начело нужности и сразмерности у ограничавању права корисника“, посматраног у контексту одредаба члана 27, 29. и 30, Нацртом закона се омогућава да тим пружаоца услуге може ограничити права корисника услуге установљена било којим прописом када оцени да је то нужно да би се заштитило било које друго право корисника или другог лица (у Нацрту закона је употребљен појам „неко друго право“), у поступку у којем кориснику и његовом законском заступнику не мора бити дата могућност да учествује нити је кориснику обезбеђена правна помоћ, и без могућности судске заштите, односно вођења управног спора ради судског преиспитивања законитости акта којим му се ограничава то „неко друго право“. На описани начин, корисници чија су права ограничена немају основне гаранције заштите од произвољног ограничавања права нити им је обезбеђено остваривање Уставом зајамченог права на судску заштиту ако им је повређено или ускраћено неко људско или мањинско право зајемчено Уставом, као и право на уклањање последица које су повредом настале.

Нацртом закона, одредбом члана 27. став 2, предвиђено је да се права корисника услуге смештаја на обавештавање, учешће у доношењу одлука, приватност, слободно време, приватни и породични живот, информисање и комуникацију могу ограничити само ради заштите живота или безбедности корисника или другог лица, у складу са прописима у области здравља. Прописима у области здравља
, прописано је да се само нека од ових права (која обухватају бављење рекреативним активностима, примање посета, слање и примање, уз пуну приватност и без надзора, поште, пакета, новина, телефонирање, праћење радио и ТВ програма, држање предмета за личну употребу), могу ограничити када постоји основана сумња да лице са менталним сметњама намерава да прибави оружје или психоактивне супстанце, да се договара о бежању, да планира извршење кривичног дела, или када то захтева његово здравствено стање. Међутим, за разлику од наведеног прописа, одредбом члана 27. став 3. Нацрта закона предвиђено је да се ограничавање права корисника примењује само онда када је то нужно да би се заштитило неко друго право корисника или другог лица, у складу са овим и другим законом, а на основу одлуке пружаоца услуге. Очигледно је да наведене одредбе нису узајамно усклађене, односно да формулација одредбе става 3. омогућава пружаоцима услуге да, мимо прописа у области здравља, ограниче права корисника уколико сматрају да је то нужно да би се заштитило неко друго право корисника или другог лица, а не само ради заштите живота или безбедности корисника или другог лица, у складу са прописима у области  здравља, како је то наведено у претходном ставу истог члана.

Заштитник грађана је свестан чињенице да се у установама социјалне заштите налазе и корисници који захтевају висок степен надзора и пажње услед специфичности њиховог здравственог стања и да је осигурање њихове безбедности и сигурности у првом плану, али указује да је у сврху појачаног надзора и пажње потребно ангажовање довољног броја посебно обученог особља, а не превасходно прибегавање рестриктивним поступцима и мерама.

Са становишта превенције тортуре, када се има у виду да међународни механизми за заштиту људских права указују на потребу да се, ради заштите права особа са менталним сметњама на здравље и слободу од злостављања, употреба принуде у контексту менталног здравља знатно редукује
, Заштитник грађана изражава посебну забринутост у погледу решења која се Нацртом закона предлажу када је реч о спутавању корисника услуга привременог смештаја у социјалној заштити. 

Иако је у Нацрту закона истакнуто да је реч о спутавању у смислу прописа о здрављу, из предложених решења може се закључити да се ради о потпуно новом институту – мери која би се примењивала на кориснике услуга привременог смештаја у социјалној заштити. Наведено из разлога што, за разлику од прописа о здрављу, према којима одлуку о примени физичког спутавања лица са менталним сметњама у психијатријској установи може донети само психијатар, који и надзире њену примену, одредбом члана 32. став. 2. Нацрта закона, предвиђено је да изузетно, ако доктор медицине одговарајуће специјалности није доступан, а околности захтевају хитно поступање, одлуку о спутавању (физичком, механичком и хемијском) може донети стручни радник, здравствени сарадник, па чак и стручни сарадник ангажован код пружаоца услуге. 

Национални механизам за превенцију тортуре је током посета установама социјалне заштите домског типа уочио да већина ових установа нема потребне услове, нити опрему за примену ове мере, а да је евидентан и недостатак потребног броја обученог медицинског особља, укључујући и лекаре психијатре, који су углавном ангажовани као консултанти. Када се има у виду недостатак медицинског, неговатељског и другог особља, као и изостанак континуиране едукације особља за стицање знања и развој потребних вештина за рад са корисницима којима је потребна појачана пажња и интензивна подршка, Заштитник грађана сматра да оваквој одредби нема места у закону, јер не доприноси заштити права корисника са менталним сметњама и отвара широку могућност за произвољну и дискрециону примену. Контрадикторно је да се спутавање дозвољава само у установама које имају обезбеђене све потребне услове за његову примену, а са друге стране предвиђа се могућност да лекар-психијатар није доступан. Такав изузетак није, међутим, предвиђен када је реч о доношењу одлуке о дужини трајања спутавања, па се поставља питање да ли ће корисник услуга привременог смештаја бити механички спутан, односно везан и по престанку непосредне опасности која је била разлог за примену ове мере, уколико психијатар - доктор медицине одговарајуће специјалности, није доступан. 

Примена спутавања корисника од стране широког круга запослених у установама социјалне заштите и поступање према спутаним корисницима у складу са упутствима доктора медицине одговарајуће специјалности, који није доступан (претпоставља се да је реч о телефонској или електронској комуникацији, или пак о унапред преписаном леку са назнаком „по потреби“), по мишљењу Заштитника грађана не може се сматрати унапређењем положаја корисника услуга смештаја у социјалној заштити.  

Такође, важећи прописи о здрављу, односно Закон о заштити лица са менталним сметњама, Закон о правима пацијената, Закон о здравственој заштити ни Правилник о ближим условима за примену физичког спутавања и изолације лица са менталним сметњама која се налазе на лечењу у психијатријским установама ни други прописи не познају хемијско спутавање, односно принудну употребу фармакотерапије у сврху спречавања или ограничавања кретања лица, као својеврсне контроле пацијентовог понашања. Лекови се употребљавају у складу са терапијским смерницама и добром клиничком праксом, а у сврхе лечења и, у ситуацијама о којима је реч, смиривања агитираности пацијента, да би се отклонила непосредна опасност да угрози себе или другог.

Надаље, контролу здравственог стања корисника током спутавања требало би да врши лекар, а не лице одговорно за корисника код пружаоца услуге, како се Нацртом закона предвиђа. 

Заштитник грађана указује да је приликом законског уређивања примене спутавања потребно имати у виду важеће прописе, Закључна запажања Комитета за права особа са инвалидитетом Републици Србији
, као и стандарде Европског комитета за спречавање мучења и нечовечног или понижавајућег поступања или кажњавања (ЦПТ)
.

Законом је потребно прописати поступак приликом ограничења права корисника и заштитне механизме за корисника, као и питање вођења евиденција. За спровођење овог закона потребно је донети и подзаконски акт министра надлежног за социјална питања и министра надлежног за послове здравља у примереном року од ступања на снагу закона. Вођење евиденција се не може препустити интерним правилима пружалаца услуга. Интерним правилима пружаоца услуге могуће је уредити интерне процедуре у установи, ради поступања у складу са законом и подзаконским актима.
У члану 39. Нацрта закона потребно је прописати да пружалац услуге о инцидентној ситуацији обавештава, осим министарства надлежног за социјалну заштиту, и министарство надлежно за заштиту безбедности грађана (унутрашњих послова), будући да се ради о ситуацији која може довести или је довела до угрожавања, живота и здравља, тј. безбедности корисника и запослених.

Коначно, Заштитник грађана указује да је потребно размотрити да ли је формулација садржана у члану 40. став 2. Нацрта закона одговарајућа, с обзиром да смо мишљења да се односи на Заштитника грађана, као независно и самостално тело за заштиту људских права, као и на Национални механизам за превенцију тортуре. 

